als_Latn dik_Latn sag_Latn
Redaksionale NOA
Nga 61 bashki që ka vendi me ndarjen e re territoriale, 13 deri në 15 do t’i lihen Lëvizjes Socialiste për Integrim, kurse pjesën e luanit do ta marrë Partia Socialiste.
Pritet gjithsesi që torta që i mbetet në administrim PS-së, të ndahet edhe me disa parti të vogla në koalicionin që udhëheq Edi Rama.
Sa i përket ndarjes më të rëndësishme, asaj mes PS dhe LSI, vërehet, se bashkitë kryesore i ka mbajtur PS.
Tirana, do të vazhdojë të kontrollohet nga një kandidaturë e PS, ku pritet që Lindita Nikolla, ministrja aktuale e Arsimit, të jetë përballë Eduard Selamit nga opozita.
Edhe qytetet e tjera kryesore, si Durrësi, Vlora, Elbasani, Shkodra, Fieri, Korça, Saranda, po ashtu i ka mbajtur PS.
Për LSI, ndër qytetet kryesore, janë mbajtur Berati, Lezha, Gjirokastra, si dhe bashki të qyteteve më të vogla, Vorë, Mallakastër, Delvinë, Përrenjas, Selenicë, Kolonjë, Kuçovë, Skrapar, si dhe Kukës e Pogradec. Po ashtu pritet që LSI të ketë edhe qytetet e Bulqizës dhe Cërrikut.
Është e qartë se qytetet që i janë lënë LSI-së, synohet të korrin fitore jo vetëm për këtë parti por në tërësi për mazhorancën.
Kështu Rama dhe Meta synojnë që me një gur të vrasin dy zogj: Edhe LSI të konsolidojë numrat e saj frikshëm të rritura më 2013, por edhe të forcojë pozita e maazhorancës duke dashur t’’i japë mesazh qytetarëve dhe opozitës se është ende në fuqi elektorati njëmilionësh i 23 qershorit të dy viteve më parë.
Zgjedhjet, Rama zbulon bashkitë që i lihen LSI. Meta: Më 1 prill dalin emrat
Tiranë, 15 mars 2015, NOA.al-
Në përfundim të takimit të zgjatur prej afro një orë e gjysmë në selinë rozë mes Kryeministrit Edi Rama dhe aleatit bashkëqeverisës Ilir Meta, lidhur me zgjedhjet lokale të 21 qershorit, kreu i qeverisë dha detaje publikisht mbi bashkitë që i lihen Lëvizjes Socialiste për Integrim.
Kreu i qeverisë tha se nga 61 bashki, 15 i lihen aleatit bashkëqeverisës, kurse listoi emrat e bashkive. Kurse në faqen zyrtare të PS u renditën emrat e 13 bashkive
.
Duke folur për mediat Rama tha se takimi është bërë për të finalizuar fazën e parë të procesit të nisur prej disa javësh dhe ku është konkluduar në parim që në zgjedhjet e 21 qershorit PS-LSI do të paraqiten me kandidatë të përbashkët, dhe nuk do të ketë ndarje mekanike të njësive vendore.
Sipas tij, me formulën e re çdonjëra nga partitë do ketë të drejtën e propozimit në një numër njësish dhe të drejtën e votës për të dhënë konsensus për kandiatin e propozuar nga partia tjetër.
“Sot kemi konkluduar në parim që në zgjedhjet e 21 qershorit do të paraqitemi me kandidatë të përbashkët. Nuk do të bëjmë një ndarje mekanike të njësive vendore, por do të ecim me një formulë të re, ku çdo njëra nga partitë do të ketë të drejtën e propozimit për një numër njësish dhe reciprokisht edhe të drejtën e votës për të dhënë konsensus për kandidatin apo kandidaten e propozuar nga partia tjetër. Më pas do të vazhdojmë me shoshitjen e të gjitha kandidaturave, përmes një procesi konsultimesh që secila nga partitë do ta bëj për t'i paraqitur partisë tjetër propozimin më bindës dhe për të marrë prej saj konsensusin. Dua të informoj se ne si PS kemi përcaktuar të presim propozimet e LSI për bashkitë Berat, Lezhë, Gjirokastër, Kukës, Pogradec, Kuçovë, Skrapar, Vorë, Bulqizë, Cerrik, Mallakastër, Delvinë, Përrenjas, Selenicë dhe Kolonjë”, u shpreh Rama.
Ai shtoi se për këto bashki, LSI ka të drejtën të përgatisë propozimet dhe më tej PS ka përgjegjësinë të përgatisë nga ana e saj pas konsultimeve me aleatët e tjerë, propozimet e saj për bashkitk e tjera. Sipas tij pavarësisht gjerësisë së koalicionit, ky është një koalicion që ngrihet mbi një bosht strategjik PS-LSI.
Në vijim Rama u shpreh se formula e re që është përcaktuar për këtë sfidë nuk është një zgjedhje mekanike, por një zgjidhje që çon drejt kandidatëve si domosdoshmëri përfaqësimin e komuniteteve jo sipas flamurit partiak, por sipas konsesusit mes forcave politike dhe me konsensusin e qytetarëve.
Kreu i qeverisë deklaroi se kjo është një fushatë dhe këto janë zgjedhje për qytetarët dhe në shërbim ndaj qytetarëve çka sipas tij do të thotë se ka një peshë të veçantë në këtë proces edhe garantimi i një hapi tjetër në funksion të barazisë gjinore.
Rama delklaroi se synohet që të ketë më shumë se asnjëherë më parë gra dhe vajza kandidate edhe në Këshillat Bashkiakë, ku përfaqësimi do të jetë 50% burra dhe 50% gra.
Lideri i koalicionit të mazhorancës sqaroi gjithashtu se diskutimet do të vazhdojnë edhe me partitë e tjera, duke shtuar se brenda marsit do përfundohet me kandidaturat në mënyrë që ata të kenë kohë të vendosin kontaktet me bazën dhe për të shfrytëzuar kohën që të prezantohen në çdo komunë dhe fshat.
Nga ana e tij kreu i LSI, Ilir Meta tha se brenda datës 1 prill do të bëhen publik të gjithë emrat sipas bashkive përkatëse, të cilët do të jenë të identifikuar qartë.
Meta tha se bashkëpunimi konstruktiv i deritanishëm do të vazhdojë të jetë akoma edhe më konstruktiv deri në 21 qershor, ditën e zgjedhjeve vendore sepse shqetësimi i përbashkët dhe mjaft parimor është që kjo reformë madhore, historike që ka ndodhur në vendin tonë gjatë kësaj periudhe që qeverisë Aleanca për Shqipërinë Evropiane, dhe që reforma administrative-territoriale, të kurorëzohet me sukses përmes zgjedhjes së administratorëve më të mirë dhe më të shquar të cilët për herë të parë do të kenë mundësi të drejtojnë këto njësi të reja, mjaft domethënëse.
Ai deklaroi se prioritet mbetet përzgjedhja e kandidatëve më të mirë, jo vetëm me një konsensus brenda koalicionit sa më të gjerë, duke shtuar se vetëm me lojëtarë të aftë dhe përkushtuar reforma do të japë rezultat në shërbim të komuniteteve.
“Kandidatët janë dhe do të jenë të përbashkët, do përzgjidhen me konsesus, çdo forcë do shfrytëzojë të drejtën e propozimit të sjellë emra sa më përfaqësues, natyrisht duke ruajtur edhe raportin e përfaqësimit gjinor. Ne jemi gjithmonë të prirur nga konsensusi , nuk jemi të prirur nga numrat. Nuk kemi paragjykime për emra, por kemi preferenca për cilësitë e kandidateve dhe të kandidatëve”, tha më tej Meta.
Takimi i paralajmëruar mes kreut të Partisë Socialiste Edi Rama, njëherësh Kryeministër i vendit, dhe kreut të LSI, Ilir Meta, nisi rreth orës 11.00 të paradites.
Në takimin mes tyre ishin të pranishëm edhe krerët e grupeve parlamentare, socialisti Gramoz Ruçi dhe Petrit Vasili i LSI.
Para takimit të sotëm ka pasur disa takime të tjera mes z.Meta dhe z.Rama edhe te Kryesia e Kuvendit, ku vetëm javën e kaluar, tre të tilla.
Rama tregoi në një intervistë televizive edhe skemën se si do të procedohet: PS dhe LSI do të kenë të drejtën e propozimit të kandidaturave, secila për një pjesë të bashkive të vendit.
PS do të propozojë për çdo bashki nga një emër të radhëve të saj ose të zgjedhur prej saj. Ky emër do t’i jepet LSI-së. Në rast se LSI jep OK, ky emër do të jetë kandidaturë e dy forcave politike, pra e mazhorancës në tërësi. Nëse ky emër nuk do të pranohet nga LSI, atëherë PS do ta rrëzojë dhe do të propozojë një të dytë dhe kështu me radhë derisa të gjendet një emër i pranuar nga të dy forcat për kandidat kryetar bashkie,
E njëjta skemë do të përdoret edhe për LSI. Ajo do t’i propozojë emrat e saj për një pjesë të bashkive dhe nëse ato do të pranohen nga PS, do të zyrtarizohen si kandidatura. Nëse jo, LSI do të detyrohet të zgjedhë emra të tjerë që të pranohen nga PS./a.y/noa.al/
Pyetje-përgjigjet e plota të z.Rama sot me gazetarët
Zoti Rama, keni pasur një takim me zotin Meta, aleatin tuaj më të madh. Çfarë vendosët?
Kryeministri Rama: Ky ishte një takim për të finalizuar fazën e parë të procesit. Proces që, e kemi nisur prej disa javësh dhe ku kemi konkluduar në parim që në zgjedhjet e 21 qershorit do të paraqitemi me kandidatë të përbashkët. Nuk do të bëjmë një ndarje mekanike të njësive vendore, por do të ecim me një formulë të re, ku çdo njëra nga partitë do të ketë të drejtën e propozimit për një numër njësish dhe reciprokisht edhe të drejtën e votës për të dhënë konsensus për kandidatin apo kandidaten e propozuar nga partia tjetër. Sot kemi dakordësuar këtë ndarje. Pra ndarjen e dakordësisë për të propozuar dhe më pas do të vazhdojmë me shoshitjen e të gjitha kandidaturave, përmes një procesi konsultimesh që secila nga partitë do ta bëj për t’i paraqitur partisë tjetër propozimin më bindës dhe për të marrë prej saj konsensusin.
Konkretisht dua të informoj që kemi përcaktuar praktikisht që të presim propozimet si PS, nga LSI për bashkitë si më poshtë vijon:
Berat, Lezhë, Gjirokastër, Kukës, Pogradec, Kuçovë, Skrapar, Vorë, Mallakastër, Delvinë, Përrenjas, Selenicë dhe Kolonjë.
Për këto njësi bashkiake LSI ka përgjegjësinë që të përgatisë propozimet që do t’i konsultohen Partisë Socialiste dhe anasjelltas. Partia Socialiste ka përgjegjësinë që pasi të përmbyllim edhe formulën përfundimtare të koalicionit, gjë për të cilën unë kam marrë edhe miratimin e bashkëkryetarit të “Aleancës për Shqipërinë Europiane” për të negociuar me forcat e tjera politike, të përgatisim nga ana jonë propozimet që do t’i vëmë për shqyrtim në tryezën e përbashkët, ku do të kërkojmë konsensusin e LSI. Pasi, pavarësisht gjerësisë së koalicionit, ky është një koalicion që ngrihet mbi një bosht strategjik, që është boshti PS – LSI.
Jeni gatshëm t’i jepni PDIU 5 bashki sa kanë kërkuar?
Kryeministri Rama: Më lejoni që të nënvizoj domosdoshmërinë e kuptimit të drejtë të kësaj fushate dhe të këtyre zgjedhjeve, si zgjedhje që janë të një natyre të veçantë dhe si zgjedhje që në këtë moment kanë një peshë jashtëzakonisht të veçantë dhe sikundër e theksoi edhe Kryetari i Kuvendit, jemi në kushtet kur jemi të sfiduar nga nevoja për jetësimin e një reforme historike e cila praktikisht na vendos përballë domosdoshmërisë së transformimit të qeverisjes vendore, të një reformimi rrënjësor të saj dhe të një reformimi tërësor të shërbimeve ndaj qytetarëve. Për këtë është me një rëndësi të veçantë të theksohet se formula e re që kemi përcaktuar për këtë sfidë nuk është një zgjedhje apo zgjidhje mekanike, por është një zgjedhje dhe zgjidhje që na çon drejt kandidatëve që na çon si një domosdoshmëri për të përfaqësuar komunitetet jo përmes një flamuri partiak, po përmes cilësish të besueshme dhe përmes një konsensusi që padyshim e ka bazën mes mirëkuptimit mes forcave politike. Por, forcat politike do ta kërkojnë duke kërkuar sa më shumë konsensus të qytetarëve.
Së dyti, për ne kjo është një fushatë dhe këto janë zgjedhje për qytetarët dhe për shërbimet ndaj qytetarëve. Çka do të thotë se ka një peshë të veçantë në këtë proces edhe garantimi i një hapi tjetër të rëndësishëm përpara, në funksion të barazisë gjinore. Padyshim që kemi si asnjëherë tjetër më parë synimin që të kemi sa më shumë gra dhe vajza kandidate, ndërkohë që jemi marrë vesh plotësisht bazuar edhe në të dyja programet të të dyja partive, që në këtë pikë përputhen 100%, që në këshillat bashkiakë ne do të kemi një përfaqësim 50% burra dhe djem dhe 50% gra dhe vajza. Pasi ne besojmë që nga Tropoja deri në Konispol vajzat dhe gratë kanë të drejtë të përfaqësohen në mënyrë të barabartë, kanë të gjitha mundësitë të kenë mundësi përfaqësimi pas një epoke ku janë diskriminuar në mënyrë shumë të ndjeshme për shkaqe që dihen për shkak të një regjimi të mëparshëm dhe për shkak të ndarjes së mëparshme administrative që në shumë pjesë të vendit impononte një patriarkalizëm absurd.
Për sa i përket marrëveshjes me partitë e tjera, ne kemi hapur diskutimet me të gjitha partitë e tjera përveç PD-së kuptohet, dhe atyre satelitëve ballisto-republikanë që janë përfundimisht të ndarë nga rruga e historisë së re të këtij vendi dhe do të shikojmë hap pas hapi me të njëjtën logjikë. Pra, ne do të nisemi edhe në raportin me partitë e tjera nga kandidatët dhe kandidatet dhe nga konsensusi në funksion të dhënies së mundësisë më të mirë për qytetarët. Ne nuk duam që të justifikohemi përpara asnjë komuniteti se këtë bashkinë e ka partia tjetër dhe partia tjetër ka bërë një zgjedhje për të cilën ne nuk mbajmë përgjegjësi. Jo! Përgjegjësia jonë është e përbashkët.
Zoti Rama a do t’i besohet një gruaje Bashkia e Tiranës?
Kryeministri Rama: Pse jo! Por sidoqoftë kohën e kemi përpara. Objektivi ynë është që brenda muajit mars ne të kemi përfunduar me kandidaturat për t’i dhënë mundësi të gjithë kandidatëve dhe kandidateve që të fillojnë kontaktet e tyre përpara se sa të fillojë fushata e përgjithshme që përfshin pastaj edhe nivelin e lartë politik dhe për të shfrytëzuar kohën në mënyrë që këto bashki që sot janë territorialisht shumë më të mëdha të jenë territore ku kandidatët dhe kandidatet të kenë mundësi të prezantohen komunë më komunë dhe fshat më fshat.
A keni ftuar në negocime edhe Gjinushin me Milon?
Kryeministri Rama: Ne jemi në bisedime me të gjithë dhe sigurisht të gjithë kanë hapësirën për të kontribuuar në këtë proces pa kthim, që është procesi i modernizimit të pushtetit vendor.
Komentoni mbi këtë lajm më poshtë. Nëse keni diçka për të raportuar mbi këtë temë, na shkruani tek pr@noa.al
srd_Latn als_Latn als_Latn als_Latn als_Latn als_Latn als_Latn als_Latn als_Latn als_Latn lim_Latn als_Latn als_Latn unk als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn